I oktober 2017 blev det foreslået at lukke Cebuano Wikipedia. Den er på få år vokset til at være den næststørste udgave af Wikipedia med ca. 5,4 mio. artikler, men de 99 % af dem er oprettet med bot. Samtidig er det lokale Wikipedia-samfund ret lille. Forslaget blev dog afslået af i februar 2018 efter en længere diskussion med delte meninger.
## Baggrund.
Cebuano Wikipedia blev etableret i juni 2005 som Wikipedia på cebuano, der med ca. 21 mio. talende er det næstmest talte sprog i Filippinerne. Projektet gjorde sig første gang bemærket i slutningen af 2006, da Bentong Isles benyttede en bot til at oprette i titusundvis af artikler om franske kommuner. Det vakte en del opmærksomhed blandt de øvrige filippinske sprog, der på det tidspunkt kun kunne byde på nogle få hundreder eller tusinder af artikler. Oprettelserne var utvivlsomt velmente, men lokalt indhold druknede i mængden. Desuden fik det nogle brugere på nogle af de filippinske sprog til at konkurrere på antallet af artikler ved at oprette substubbe i store mængder.
Mængden af artikler på Cebuano Wikipedia og hastigheden hvormed de blev oprettet steg imidlertid kraftigt, da Sverker Johanssons Lsjbot begyndte at blive aktive i december 2012. Botten er i stand til at oprette tusindvis af artikler hver dag på baggrund af databaser indenfor biologi og geografi. I praksis har den været aktiv i flere omgange med pauser imellem, men resultatet har været til at få øje på. Hvor der i december 2012 således var ca. 30.000 artikler på Cebuano Wikipedia, rundede man allerede i februar året efter 100.000 artikler, og i juli 2014 rundedes den første million. I skrivende stund har Cebuano Wikipedia ca. 5,4 mio. artikler, hvoraf Lsjbot har stået for 98,9 %.
På spørgsmålet om hvorfor Sverker Johansson startede Lsjbot lød svaret (i sammenkogt form), at det var for at opmuntre folk til at redigere indhold, der allerede var der. Men virkeligheden er desværre, at de filippinske sprog ligesom os andre har svært ved at finde ud af, hvordan man får folk til at blive faste bidragsydere. Samtidig taler statistikken i forvejen om et lavt antal aktive. I en gennemsnitlig måned i 2017 (januar-november) var der for eksempel ca. 26 brugere på Cebuano Wikipedia, der lavede mere end 5 redigeringer hver, og kun 2-3 der lavede over 100 redigeringer hver. Til sammenligning var tallene for Dansk Wikipedia samme år hhv. 214 og 35.
23. oktober 2017 blev der stillet forslag på meta om, at de bot-oprettede artikler skulle slettes, og resten af Cebuano Wikipedia flyttes til . Wikimedia Incubator er et sted, der normal bruges til at udforme og afprøve potentielle nye sprogudgaver af Wikimedia-projekter, før de lanceres. Forslagsstillerens begrundelse for indgrebet var, at Cebuano Wikipedia mest består at bot-oprettede stubbe, og at der nærmest ikke var nogen aktive brugere udover Sverker Johansson, hans bot og nogle få vandaler.
I den efterfølgende diskussion var omkring 15 af deltagerne for indgreb og 40 imod. Støtterne fandt det absurd med de mange bot-oprettede artikler og pegede på, at det ikke var realistisk, at de få brugere på Cebuano Wikipedia ville kunne gå dem alle igennem for fejl. Der var dog delte meninger om, hvor vidt man skulle lukke hele sprogudgaven eller nøjes med at slette de bot-oprettede artikler. Indimellem ønskede nogle dog også indgreb overfor andre sprogudgaver med store andele af bot-oprettede artikler. Det ville blandt andet berøre Svensk Wikipedia, hvor Lsjbot har oprettet ca. 3 mio. artikler, og Nederlandsk Wikipedia, hvor flere botter har oprettet lidt over en mio. artikler.
Modstanderne pegede blandt andet på, at cebuano tales af ca. 21 mio. personer. Desuden blev det opfordret til, at man hellere skulle gøre noget for at forbedre forholdene, for eksempel ved at tiltrække nye brugere. Derudover blev der peget på, at der til trods for forslagsstillerens påstand faktisk var aktive brugere udover Sverker Johansson og hans bot. Nogle mente desuden, at man burde overlade sagen til projektets egne brugere. Et par stykker pegede også på muligheden for at stoppe botten. Endelig blev det bemærket, at forslagsstilleren faktisk selv havde begået hærværk på Cebuano Wikipedia. Det fik dog ikke større betydning for diskussionen.
Forslaget endte med at blive afslået af Language committee 7. februar 2018. Begrundelsen var at der ikke var noget grundlag i politikkerne for en lukning. Som hovedregel beslutter de enkelte projekter selv, hvordan de tilføjer indhold, og det er op til Cebuano Wikipedia selv at afgøre, hvad de vil gøre ved det bot-oprettede indhold. Language committee forstod dog godt bekymringen over det bot-oprettede indhold og anbefalede derfor, at projektet strammede op på kvalitetskontrollen, herunder med større tilsyn med bot-oprettet indhold.
